TIGER บวกเกือบ 3% ลุ้นกำไรปี 61-62 โตแกร่ง โบรกฯแนะซื้อเป้า 5.40 บ.
TIGER บวกเกือบ 3% ลุ้นกำไรปี 61-62 โตแกร่ง หลังตุน Backlog เพียบ โบรกฯแนะซื้อเป้า 5.40 บ. ล่าสุด ณ เวลา 10.50 น. อยู่ที่ 3.98 บาท บวก 0.10 บาท หรือ 2.58% สูงสุดที่ 3.98 บาท ต่ำสุดที่ 3.86 บาท ด้วยมูลค่าซื้อขาย 15.34 ล้านบาท
7 ธ.ค. 2561

ผู้สื่อข่าวรายงานว่า ราคาหุ้น บริษัท ไทย อิงเกอร์ โฮลดิ้ง จำกัด (มหาชน) หรือ TIGER ล่าสุด ณ เวลา 10.50 น. อยู่ที่ 3.98 บาท บวก 0.10 บาท หรือ 2.58% สูงสุดที่ 3.98 บาท ต่ำสุดที่ 3.86 บาท ด้วยมูลค่าซื้อขาย 15.34 ล้านบาท

โดย บล.เคทีบี (ประเทศไทย) ระบุในบทวิเคราะห์ว่า มีมุมมองเป็นบวกต่อภาพรวมในอนาคตของ TIGER เนื่องจากบริษัทมี Backlog เพิ่มขึ้นเป็น 790 ล้านบาท และยังมีงานที่เข้าบิทแล้วหลายงานซึ่งอยู่ระหว่างรอผลการเข้าประมูลที่คาดว่าจะทราบผลภายในเดือน ธ.ค. นี้
นอกจากนี้ TIGER ยังอยู่ระหว่างการประมูลงานโครงการอื่นๆ อีกมูลค่ารวม 1.7 – 2.4 พันล้านบาท ซึ่งถ้าหากได้งานจะช่วยเสริม Backlog หนุนการเติบโตในปีหน้าได้ โดยคาดกำไรสุทธิปี 2561 ที่ 89 ล้านบาท โต 32% และคาดกำไรปี 2562 ที่ 142 ล้านบาท เติบโต 59% ทั้งนี้ ยังคงคำแนะนำ ซื้อ TIGER ที่ราคาเป้าหมาย 5.40 บาท (อิง PER 17.6x)
ด้าน นายจตุรงค์ ศรีกุลเรืองโรจน์ ประธานเจ้าหน้าที่บริหาร TIGER เปิดเผยว่า แนวโน้มรายได้และกำไรในปี 2562 เติบโตอย่างก้าวกระโดด โดยตั้งเป้ารักษาการเติบโตไม่น้อยกว่า 30% จากปัจจุบันบริษัทมีงานในมือ (Backlog) อยู่ที่ 790 ล้านบาท ซึ่งคาดว่าจะรับรู้รายได้ในไตรมาส 4/61 จำนวน 232 ล้านบาท ส่วนที่เหลือประมาณ 558 ล้านบาท รับรู้ในปี 2562
ขณะเดียวกัน บริษัทฯ อยู่ระหว่างการประมูลงานโครงการมูลค่ารวมราว 1.7-2.4 พันล้านบาท แบ่งเป็นงานโครงสร้างพื้นฐานราว 800-1,000 ล้านบาท, งานการนิคมอุตสาหกรรมแห่งประเทศไทย (กนอ.) ราว 500 ล้านบาท, งานก่อสร้างโรมแรม 2-3 แห่ง มูลค่าแห่งละ 200-300 ล้านบาท โดยบริษัทคาดหวังว่าจะได้งาน 90% ซึ่งคาดว่าจะมีการประกาศผลประมูลภายในปลายปีนี้